Noel Gunler

Karl Noel Joakim Gunler (s. 7. lokakuuta 2001 Luulaja, Ruotsi) on ruotsalainen jääkiekkoilija, jolla on sopimus NHL-seura Carolina Hurricanesin kanssa. Hän on pelipaikaltaan oikea laitahyökkääjä. Gunler laukoo oikealta.
Ura.
Seuraura.
Gunler on luulajalaisen Brooklyn Tigers HF:n kasvatti. Hän siirtyi juniorina sittemmin Luleå HF:ään. Gunler oli kaudella 2016–2017 J18 Allsvenskanissa joukkueensa paras syöttäjä kymmenellä syöttöpisteellään. Samalla kaudella hän jakoi Norrbottenin joukkueessa TV-Puckenin pudotuspelien pistepörssin voiton Stockholm Nordin Albin Grewen kanssa tehoilla 8+5=13. Kaudella 2017–2018 Gunler oli Luulajan J20-joukkueen neljänneksi paras pistemies tehoilla 8+14=22. Pudotuspeleissä hän voitti joukkueen sisäisen tehotilaston lukemalla +6.
Kaudella 2018–2019 Gunler oli Luulajan J20-junioreiden paras maalintekijä ja toiseksi paras pistemies Nils Thomassonin kanssa tehoilla 27+19=46, joilla hän sijoittui koko J20 SuperElitin maalipörssissä kolmanneksi ja jakoi pistepörssin seitsemännen sijan AIK IF:n Carl Wasseniuksen kanssa. Gunler debytoi samalla kaudella myös seuran SHL-joukkueessa, jossa hän pelasi 15 runkosarjaottelua tehopistein 2+3=5. Gunler teki SHL-debyyttinsä vain 17-vuotiaana 18. lokakuuta 2018 vieraissa Frölunda HC:tä vastaan. Hänet merkittiin Luulajan 13. hyökkääjäksi. Gunler sai ottelussa jääaikaa 5.08 minuuttia. Hän teki SHL-uransa avausmaalin seuraavassa ottelussa 20. lokakuuta 2018 ylivoimalla Malmö Redhawksia vastaan. Hän keräsi ottelussa myös syöttöpisteen Jack Connollyn tekemään ylivoimamaaliin, joka jäi Luulajan 3–1-voittoon päättyneen ottelun ratkaisumaaliksi.
Tammikuussa 2019 Gunler teki Luulajan kanssa kaksivuotisen SHL-sopimuksen. Hänen tulokaskautensa 2019–2020 toi 45 runkosarjaottelussa tehot 4+9=13. Gunler pelasi myös 11 Mestarien liigan ottelua tehopistein 4+2=6.
Carolina Hurricanes varasi Gunlerin 41. pelaajana . Kesken kauden 2020–2021, marraskuussa 2020 hän siirtyi Luulajasta suuremman peliajan perässä kevääseen 2022 asti ulottuvalla sopimuksella Brynäs IF:ään. Kaudella 2021–2022 Gunler oli tehoilla 13+10=23 joukkueen toiseksi paras maalintekijä Anton Rödinin jälkeen ja hän sijoittui sisäisessä pistepörssissä neljänneksi.
Maaliskuussa 2022 Gunler teki Carolina Hurricanesin kanssa kolmivuotisen NHL-tulokassopimuksen. Hänen kausipalkkansa NHL:n puolella on 775 000 dollaria ja AHL:n puolella 80 000 dollaria. Gunler liittyi samalla koesopimuksella loppukevääksi AHL-joukkue Chicago Wolvesin vahvuuteen. Hän pelasi siellä 11 runkosarjaottelua tehopistein 3+2=5 ja kymmenen playoff-ottelua tehopistein 1+1=2. Gunler pelasi ainoastaan yhdessä Calder Cup-finaaliottelussa. Hän voitti kauden päätteeksi kuitenkin mestaruuden. Kauden 2022–2023 Gunler pelasi kokonaan farmissa, jossa hän pelasi 31 runkosarjaottelua tehopistein 8+10=18.
Syksyn 2023 harjoitusleirin päätteeksi Carolina Hurricanes lähetti Gunlerin aluksi ECHL-joukkue Norfolk Admiralsin vahvuuteen, kun Hurricanes jäi kaudelle 2023–2024 ilman AHL-joukkuetta. Jo ennen ECHL-kauden alkamista lokakuussa 2023 Hurricanes lainasi Gunlerin loppukauden 2023–2024 kattavalla sopimuksella SM-liigajoukkue Oulun Kärppiin. Hänen kautensa osoittautui kuitenkin haastavaksi, kun Gunler teki 24 runkosarjaottelussa tehot 5+3=8. Tammikuussa 2024 ruotsalaislehti "HockeyNews" kertoi, että hänen neuvoteltiin siirtyvän lainalle SHL-joukkue Malmö Redhawksiin, mutta "Expressen" kuitenkin kertoi siirron olleen vastatuulessa. Lehden mukaan Hurricanes, Redhawks ja Gunler pääsivät siirrosta yhteisymmärrykseen, mutta Kärpät vaati Gunlerista merkittävää siirtosummaa, sillä "Expressenin" mukaan Kärpät hallinnoi Gunlerin oikeuksia Euroopassa. Siirtoa ei lopulta tapahtunut ja hän ei pelannut enää loppukaudella missään terveydellisistä syistä. Koska Gunler oli kuitenkin nimettynä Kärppiin, hän voitti kauden päätteeksi SM-pronssia.
Maajoukkueura.
Gunler pelasi alle 20-vuotiaiden MM-kilpailuissa vuonna 2021, jolloin hän oli tehoilla 4+1=5 Ruotsin paras maalintekijä sekä jakoi sisäisen pistepörssin voiton Lucas Raymondin, Victor Söderströmin ja Simon Holmströmin kanssa. Gunler jakoi myös joukkueen sisäisen tehotilaston voiton Emil Andraen kanssa lukemalla +3. Hänet valittiin Itävaltaa vastaan pelatun alkulohkon ottelun päätteeksi Ruotsin ottelun parhaaksi pelaajaksi. 
Gunler pelasi myös World U-17 Hockey Challengessa vuonna 2017. Yhteensä hän on pelannut viisi nuorten ja 30 poikien maaottelua.
Muuta.
Gunlerin isä Joakim pelasi omalla urallaan hyökkääjänä seitsemän Elitserien-ottelua Luleå HF:ssä kaudella 1992–1993, mutta suurimman osan urastaan hän pelasi kuitenkin Ruotsin alemmissa sarjoissa.